Διερευνώντας το ζήτημα της σεξουαλικότητας, την αλληλεπίδραση μεταξύ φυσικού και τεχνητού και τα όρια μεταξύ δημόσιου και ιδιωτικού χώρου, το έργο της Δανής χορεύτριας και χορογράφου Μέτε Ίνγκβαρτσεν, με τίτλο «69 positions», παρουσιάζεται στην Πειραιώς 260, από την 1η έως τις 3 Ιουλίου, στις 9 το βράδυ.

Στην παράσταση, η οποία είναι ακατάλληλη για ανηλίκους, η Μέτε Ίνγκβαρτσεν οδηγεί 65 επισκέπτες σε έναν χώρο με διάφορες περφόρμανς, ταινίες, βιβλία, κείμενα και εικόνες, τα οποία ζωντανεύουν μέσω της κίνησης και του λόγου, προκειμένου το κοινό να βιώσει τη σύνδεση μεταξύ ιδιωτικής και δημόσιας σφαίρας.

Η ξενάγηση σε αυτό το αρχείο γύρω από τη σεξουαλικότητα επιτρέπει στην καλλιτέχνιδα να εξερευνήσει άλυτα ζητήματα, που αφορούν στις σύγχρονες σεξουαλικές πρακτικές. Τοποθετώντας τη γυμνή ανθρώπινη μορφή στο μέσον του κοινού και ενθαρρύνοντας τη συμμετοχή του, παραπέμπει στις ερωτικά και πολιτικά φορτισμένες περφόρμανς της δεκαετίας του ’60. Το σόλο αυτό εγκαινιάζει έναν νέο κύκλο στο έργο της Δανής ερμηνεύτριας, με έμφαση στη σεξουαλικότητα και στη σχέση ανάμεσα στις πολιτικές του σώματος και στις κοινωνικές δομές.

Το κοινό βρίσκεται επί σκηνής μαζί με την καλλιτέχνιδα και μετακινείται κατά βούληση. Κατά διαστήματα, μπορεί να κάθεται στο πάτωμα. Δεν υπάρχουν καρέκλες. Η παράσταση είναι στα αγγλικά, χωρίς υπέρτιτλους.

Σύλληψη - χορογραφία - ερμηνεία: Μέτε Ίνγκβαρτσεν, φωτισμοί: Nadja Räikkä, σκηνικά: Virginie Mira, σχεδιασμός ήχου: Peter Lenaerts, μουσική: Will Guthrie (Breaking Bones), δραματουργία: Bojana Cvejic, τεχνική διεύθυνση: Nadja Räikkä - Joachim Hupfer, ηχοληψία: Adrien Gentizon.

Πληροφορίες

Πειραιώς 260 (Χώρος Β): Πειραιώς 260 - Ταύρος, τηλ.: 210 9282900. Τιμές εισιτηρίων: κανονικό: από 15 έως 20 ευρώ, φοιτητικό: 10 ευρώ, άνεργοι - ΑΜΕΑ: 5 ευρώ. Πώληση εισιτηρίων: κεντρικά εκδοτήρια Φεστιβάλ Αθηνών & Επιδαύρου: Πανεπιστημίου 39 - εντός στοάς Πεσμαζόγλου (Δευτέρα - Παρασκευή: 9:00 - 16:00, Σάββατο: 10:00 - 15:00), καταστήματα Reload και βιβλιοπωλεία Ευριπίδης, ηλεκτρονικά: greekfestival.gr, τηλεφωνικά: 210 3272000 (καθημερινά και Κυριακές: 9:00 - 21:00).





naftemporiki.gr